
Kapittel 1

Dag 1 – torsdag

Turen bød på lite annen utsikt enn det opprørte havet. Trausti hadde likevel gått ut på dekk, ikke for å stirre på de skummende bølgene, men snarere for å kvikne til i blåsten. Han holdt seg fast i relingen, lukket øynene og lot snøen piske nådeløst mot ansiktet. De seilte motvinds, så de uskyldige snøfnuggene var som en haglbyge. Men det merkelige var at disse naturens nålestikk hadde god effekt. Han følte seg bedre. Han var ikke lenger nær ved å kaste opp, og hodepinen, som nærmest hadde gjort ham ute av stand til å tenke, var i ferd med å gi seg. Inne var luften tett og mettet med lukt av oppkast fra passasjerer som hadde måttet gi tapt for sjøgangen. Han hadde tenkt å stå der ute helt til ferga la til kai.

Trausti løftet hånden til pannen før han åpnet øynene. I uværet skimtet han så vidt konturene av land på den andre siden. De måtte nærme seg veis ende. Han snudde seg og så inn gjennom de store vinduene i en sal med lenestoler der hvor vennene hans krøket seg sammen. Han vurderte kort å hente dem, men slo det fra seg. Ingen av dem hadde villet bli med ut på dekk, og det hadde sannsynligvis ikke endret seg. Til tross for fagre løfter om at det ville kvikke dem opp, ble de sittende. De var redde for å miste setene sine, for ferga var smekkfull, så full at de bare hadde fått fire billetter. Han hadde måttet gjemme seg under jakker i baksetet da de kjørte om bord. Etter at de hadde parkert, spilte ikke billetten noen rolle lenger og han forsvant i mengden. Heldigvis. Han kunne ikke forestille seg hvordan det ville vært på bildekket i denne gyngingen.

Da han vendte blikket fremover igjen, var ikke klippene ved innseilingen uklare skygger lenger. Ferga nærmet seg raskt nå, og før han visste ordet av det, seilte den forbi den loddrette veggen til Ystaklettur og havgrotten der hvor berget forsvant ned i sjøen. Han syntes han så merden i Klettsvík som visstnok huset de to hvithvalsøstrene, men ingen av dem tittet opp for å følge med på skipets ankomst. Kanskje de slett ikke var der, eller hadde fått nok av skipsfarten forbi hjemtraktene sine. Det gjorde ingenting, for det var nok å hvile blikket på: Heimaklettur på høyre side og det nye lavafeltet til venstre.

Det var fullkomment, og han ville ikke ha endret på noe. Ikke engang den krevende overfarten fra Þórlákshöfn. Opprinnelig hadde planen vært å ta ferga fra Landeyahöfn, som bare var en snartur. Men Ari, som hadde tatt hånd om å kjøpe billetter, hadde fått en tekstmelding om morgenen hvor det sto at ruteplanen måtte endres på grunn av dårlig vær. Dette spilte i og for seg ingen rolle for dem. En kortere kjøretur, men lengre seiling. Det gikk nærmest opp i opp, og formålet med turen var av en slik art at den ikke kunne utsettes.

Endring av avgangssted hadde ikke vært den eneste uforutsette hendelsen på turen. De hadde nesten måttet avlyse fordi det ikke var noe overnatting å få på Vestmannaeyjar. Det var januar nå, og ingen av dem hadde sett for seg at byen kunne være full av gjester slik som på sommerstid. Men det var like fullt tilfellet. Regjeringen hadde innkalt til konferanse om fiskerinæringens fremtid, og lagt den til Vestmannaeyjar. Redere fra alle kanter av landet fylte opp rommene på hoteller, pensjonater og privatboliger, i likhet med ferga Herjólfur. Vanligvis skjedde dette bare omkring festivalhelgen Þjóðhátíð, men kjønnsfordelingen på den tettpakkede ferga var annerledes nå, stemningen også. Hvor enn man snudde seg, kunne man se alvorlige menn som lot til å anta at deres og regjeringens syn på fremtiden ikke sammenfalt på noe vis.

Det ble vennenes redning at Ari hadde kontakter og fikk skaffet overnatting. Og det var ikke lite til overnatting. I stedet for å sove på hvert sitt hotellrom skulle de bo i et nyoppusset hus på odden Stórhöfði, hvor det var plass til dem alle. Der hadde de kjøkken, stue og alle fasiliteter for seg selv. Hvert soverom hadde eget bad, det var nesten perfekt. Bortsett fra at det var fire rom, og de var fem. Men Leifur, den tredje mannen i gjengen, hadde ikke hatt noe imot å sove på sofaen i stua, og dermed var problemet løst. Trausti hadde trukket et lettelsens sukk da Leifur tilbød seg å ta sofaen, for valget sto mellom de to. De to kvinnene kom ikke på tale, av årsaker som aldri ble diskutert, og Ari hadde fikset huset og hadde av den grunn automatisk rett på et rom. Ettersom huseierne ikke måtte få vite at en av dem skulle sove på sofaen, hadde Trausti regnet med at det ville falle på ham. Han var langt mer ryddig enn Leifur, men heldigvis tilbød vennen seg å ta sofaen før Ari beordret Trausti til å ligge i stua.

Trausti stirret mot sør i håp om å se huset fra havna, men fikk ikke øye på det. Han gledet seg stort, for det var heller ikke hver dag han overnattet i et hus som var koblet til et fyrtårn. Det var boligen som fyrvokteren på Stórhöfði hadde bodd i frem til han ble pensjonert. Fyrtårnet var da blitt automatisert, det samme var værobservasjonene. En gruppe investorer hadde leid huset på langtidskontrakt og pusset det opp for store summer. Gjennom jobben sin som økonom i en av de store bankene kjente Ari en av dem, og han hadde forbarmet seg over dem da han fikk høre at de hadde problemer med å finne tak over hodet. Ari fortjente ros for å ha reddet oppholdet, særlig i lys av at ingen ennå hadde overnattet i det nyoppussede luksushjemmet. De ble de første gjestene ettersom investorene ennå ikke hadde unnet seg et opphold der. Huset skulle formelt innvies når det verste vinterværet var overstått. Antakelig fordi investorene ikke ville risikere å blåse utfor klippen og ut på havet.

En annen stor fordel var at de fikk bo i huset gratis. Trausti tok videreutdanning som revmatolog i USA, og selv om dette for det meste innebar å jobbe på sykehus, var lønna elendig. Dersom man regnet det i timebetaling, var det antakelig på linje med hva ungdommer fikk for å sitte i drive-in-luken på et gatekjøkken. Dermed hadde han lite å avse når regningene var betalt, og flybilletten til Island hadde vært rådyr siden han måtte kjøpe den på kort varsel. Hotellovernatting i tre netter hadde gått enda hardere utover lommeboka, og han var av den grunn glad for at den eneste betingelsen var at de holdt det ryddig og etterlot huset rent og uskadet. Eierne ble nok ikke særlig bekymret da de hørte om formålet med turen. Folk på vei til en begravelse oppførte seg som regel sømmelig.

Ferga nærmet seg sakte kaikanten, og Trausti snudde seg tilbake mot vinduet. Vennene hans reiste seg en etter en, og Sigga vinket til ham at han skulle skynde seg. Han smilte til henne og vinket tilbake, slapp taket i relingen og kom seg inn. Han håpet at smilet ikke hadde vært for bredt, for med tanke på den sørgelige anledningen ville han ikke at det skulle vises hvor mye han gledet seg til helgen. Forhåpentligvis var de andre enige med ham i at livet gikk videre og at de kunne nyte turen etter morgendagens begravelse. Men det var ikke noe man kunne snakke høyt om. Skulle vi ikke funnet på noe fett etter at Gugga er gravlagt? I tillegg var det heller ikke mulig å bestemme stemningen på forhånd. Den måtte være selvutløst. Dersom han hadde hellet med seg, ville gleden komme av seg selv.

Trausti fulgte etter vennene ned til bildekket, og de fordelte seg mellom de to bilene. Selv hadde han foretrukket at de nøyde seg med én bil, sånn at de alle kunne være sammen, men det gikk ikke på grunn av bagasjen. På denne måten slapp de også å bestemme hvem som skulle sitte i midten i baksetet. De var alle høye av vekst, utenom Sigga, men hun ville aldri ha funnet seg i at de bestemte plass ut fra kroppsbygning. Det trange midtsetet kunne derfor muligens ha blitt tildelt ham, og det ville ha tatt ham helgen å få tilbake følelsen i beina. Nei, dette var bedre. Trausti fikk tildelt baksetet i den fine elbilen til Ari, og Sigga satt foran. Ragga fikk sitte på i Leifurs stasjonsvogn. Bilene sto parkert side om side, og han nikket til Ragga da blikket deres møttes. Hun smilte til ham og snudde seg så frem igjen, mens han fortsatte å stirre på profilen hennes pinlig lenge.

«Hva er dette for noe søppel? Kan man ikke få fred fra reklame noe sted?» Ari pekte irritert på et ark som var blitt plassert under den ene vindusviskeren.

Trausti så seg rundt og undret seg over denne reklamekampanjen. Han kunne ikke se at noen av de andre bilene hadde fått lapp på ruten. «Er det en bot?»

Ari ble enda mer indignert: «Bot? For hva da? Å ikke betale et parkometer i Herjólfur? Kjøre for fort om bord i ferga?»

«Kanskje de skjønte at jeg er blindpassasjer og bøtelegger oss for det?» Trausti håpet ikke det. De andre ville kanskje synes at det var naturlig at han betalte boten ettersom han hadde gjemt seg, og den var sikkert mye høyere enn billettprisen. På flyplassen hadde han tatt ut de pengene han mente å ha råd til å bruke på turen. En bot ville spolere planen om ikke å bruke for mye penger.

«Jævla fascister.» Ari løsnet sikkerhetsbeltet, åpnet døren og strakk seg etter arket. Han leste det som sto på den mens han ennå var halvveis ute av bilen. Så lot han det falle ned på dekk før han satte seg inn igjen. «Makan til tull.»

«Hva var det for noe?» Sigga hørtes ut som om hun fortsatt var sjøsyk.

«Noe tøv. Men ikke en bot.» Ari festet beltet igjen og grep rattet med begge hender. «Kom an. Når kommer vi oss egentlig ut herfra?»

«Ganske snart.» Trausti hadde sett bokstaver på papiret. «Hva sto det?»

«Som sagt, bare tøv. Dra hjem. Ikke bli her. Noe i den duren. Åpenbart tiltenkt en eller annen politiker. Fra en sint båteier som har tatt feil av bilene.»

Lyden av stål som hvinte og knirket ljomet gjennom dekket, og kort tid etterpå ble den store luken åpnet og bilene begynte å bevege seg. Ari stønnet av lettelse, og Trausti ga opp å prøve å se lappen gjennom passasjervinduet. Han snudde seg frem og passet på ikke å smile eller gi uttrykk for hvor utrolig mye han gledet seg til de neste dagene, i tilfelle Sigga eller Ari skulle titte i bakspeilet. Han ville ikke fremstå rar.

Han greide å holde maska. Akkurat nå var det ingen andre steder han heller ville være enn på Vestmannaeyjar med vennene sine. Det var den eneste vennegjengen han noensinne hadde tilhørt, og han hadde savnet dem sårt. De hadde tatt ham godt imot fra første dag, og ikke lagt merke til sidene ved ham som medelevene på grunnskolen og videregående ikke hadde tålt. Han hadde aldri skjønt hva det var som var feil med ham, og hadde derfor ikke kunnet endre seg. Likevel hadde han prøvd alt for å bli akseptert. Men hvis han forsøkte å endre på noe, syntes de bare at noe annet var ekkelt, teit eller helt uakseptabelt. Han hadde blitt så vant til erting og stygge ord at det hadde tatt ham lang tid å slutte å være på vakt og innse at disse nye vennene hans var nettopp det. Venner. Ikke uvenner i forkledning som kom til å vise sitt sanne ansikt når han endelig slappet av.

De hadde møttes i en studentbolig i begynnelsen av studiet. De flyttet inn på gangen samtidig. Alle var fra landsbygda, og var derfor nybegynnere i sosial omgang. En kunne derfor si at ensomhet i storbyen hadde ført dem sammen, ikke kliss like interesser eller holdninger til livet. Men det rare var at de uansett passet sammen. Heftige krangler hadde det vært lite av, og ingen av dem gikk noen andre i gruppen spesielt på nervene. Iblant hadde det selvfølgelig oppstått friksjoner, men det gikk alltid over. De var litt som en sammensveiset søskenflokk.

Gjengen hadde ikke møttes på lenge, men like fullt hadde de rukket å finne tonen igjen om bord i Herjólfur, til tross for ubehag og kvalme. Det er vanskelig å forestille seg når man kjempet mot å kaste opp, og de overflatiske samtalene på vei til Þórlákshöfn hadde måttet vike for oppriktighet. Alle falt inn i sine gamle roller i gruppen, selv om de hadde tatt hver sin vei etter fullførte studier og funnet seg nye roller i selskap med andre. Alle hadde begynt å jobbe innenfor det de hadde utdannet seg til, og det hadde ikke vært rart om de med årene hadde utviklet og forandret seg. Trausti hadde vært engstelig for at den oppsplittede gjengen ikke ville være som før. Men disse bekymringene hadde vist seg å være unødvendige. I likhet med de fleste av bekymringene hans. Foreløpig hadde i det minste ikke Trausti lagt merke til noe annet enn at de var nøyaktig som før, bare noen år eldre. Kanskje det hadde noe å gjøre med at de alle var single og barnløse, til tross for at de fylte tretti i år.

Det som hadde endret seg mest siden første gang Trausti så dem, var klesstilen. Noen var betraktelig finere kledd enn før. Det var som om Ari hadde tatt på seg bankuniformen av gammel vane den morgenen, kommet på bedre tanker og tatt av dressjakken, slengt på seg en genser over skjorten og gått ut i bilen i penskoene. Siggas klær var ettertrykkelig merket med diverse initialer som Trausti gikk ut fra var motehuslogoer. Til og med beltespennen var formet som to bokstaver. Hun jobbet som advokat for et stort kontor, og hadde på veien til Þórlákshöfn sagt at hun gjorde det bra. Kanskje var klesvalget en ordløs formidling av nettopp hvor godt hun gjorde det. Slik var det knapt noen som kunne overse suksessen. Raggas klessmak så også ut til å ha utviklet seg, fra å ha vært nokså særegen til å bli mer fornuftig. Et tegn på dette var at den lille gullringen som hun tidligere hadde hatt i den ene nesevingen, nå var borte. Alt som var igjen, var et lite arr som ingen la merke til, med mindre man så nøye etter.

Traustis klesstil hadde ikke forandret seg like mye som Aris, Siggas eller Raggas, men likevel litt. Sykehuset stilte visse krav til de ansattes fremtoning. I løpet av de litt over to årene som hadde gått siden han flyttet utenlands, hadde han ubevisst begynt å kle seg mer ordentlig. Han var ikke like pent kledd som Ari, snarere en slags billigversjon av vennen sin, bankmannen. Leifur var den eneste som ikke hadde forandret seg på dette området. Han så fortsatt ut som roadien til et band som aldri hadde slått gjennom. Ikledd en slitt T-skjorte med trykk som holdt på å forsvinne, jeans og en sjuskete ytterjakke. På et slags merkelig vis gjorde dette Trausti glad. Han ville helst at alt skulle være som før.

Det var selvfølgelig ikke mulig. Klesstil kunne endre og utvikle seg i alle retninger som følge av trender, alder og yrke, men de var blitt færre i gjengen, og det ville ikke endre seg.

Den behagelige roen og gleden som hadde kommet over ham, forsvant som dugg for solen. I stedet fikk Trausti en angstklump i magen, og han lukket øynene. Han skjøv de ubehagelige minnene unna og gjorde sitt beste for å bytte dem ut med dem som handlet om glade dager i studietiden. Men de vonde følelsene nektet å vike. Så skjøt tanken om en mulig bot opp i tankene, og han bøyde seg ned i tilfelle en årvåken ansatt på bildekket skulle telle passasjerene i bilene. Denne beslutningen bidro ikke til å muntre ham opp, ettersom han fikk øye på den slitte telefonen som lå på gulvet. Den måtte ha sklidd ut av lommen hans da han hadde krøket seg sammen på vei inn på ferga. Trausti hadde ikke funnet den da han var om bord, og tenkt at han hadde lagt telefonen i håndbagasjen. Det burde han ha gjort. Til og med i det dunkle lyset under jakkene så han at skjermen var knust og at alle forsøk på å slå på telefonen antakelig ville være nytteløse. Han måtte ha tråkket så hardt på den, både på vei ut av og inn i bilen, at ikke bare var skjermen sprukket, men selve telefonen var bøyd.

Ari kjørte ut av ferga og opp på bryggen. Da Trausti anså det som trygt, rettet han seg opp og undersøkte den ødelagte telefonen nærmere. Han fikk ikke skrudd den på, så han stakk den i lommen i håp om at han ville få liv i den senere. Det var uutholdelig å være uten telefon, og en ny ville koste sitt. Nå skylte bekymringene over Trausti. Han kom på beskjeden som var blitt festet under vindusviskeren. Var den ment for en annen passasjer, slik Ari hevdet? Eller var den, når alt kom til alt, rettet mot dem?

Neppe. Det kunne den ikke være. Dra hjem. Ikke bli her.

- - -

Ingen av dem snudde seg eller så i bakspeilet. Derfor fikk de ikke med seg at en person gikk ut på det tomme bildekket, plukket opp lappen og så dem forsvinne ut i vinterværet.


Kapittel 2

Dag 5 – mandag

For én gangs skyld var det vindstille. Det var meldt uvær om ettermiddagen, og det var typisk at finværet slo til såpass tidlig om morgenen, da så å si ingen var våken til å nyte det. På vei hjemmefra hadde hun sett ett menneske på ferde, en mann som gikk over heiene på gården Breiðabakki, der hvor hobbybønder holdt hester og sauer. Hun var ikke interessert i noen av delene, og priset seg lykkelig, siden denne hobbyen innebar å fôre dyrene i otta.

Ásta steg ut av bilen og smelte igjen døren. Hunden Móri bjeffet og bråkte i baksetet, ikke det minste fornøyd med å bli etterlatt. Han var overbevist om at han var blitt glemt ved en feil, og at det ville bli rettet opp i hvis hun ble oppmerksom på ham. Men slik var det ikke. Han fikk bare tåle å bli værende igjen. Hun ville ikke miste ham der ute i mørket. Ikke nå. Det var ikke godt å si hva som ventet henne.

Hun hadde parkert i veikanten i stedet for å kjøre hele veien opp til Stórhöfði, som var målet for turen. På veien dit hadde hun syntes å se solen stige i øst, bak eidet som forbandt Stórhöfði med Heimaey. Men det kunne jo på ingen måte stemme, og da hun kjørte nærmere, så hun at lyset slett ikke skinte fra horisonten. Lysskjæret så ut til å stamme fra Brimurð, den steinete stranden mellom Ræningjatangi og Garðsendi, nedenfor eidet. Selv om hun hadde det travelt, bestemte hun seg for å undersøke dette nærmere. Innerst inne visste hun at dette ikke var av nysgjerrighet, men snarere for å utsette gjøremålet sitt. Hvis hun ikke passet på, ville hun snu når hun satte seg inn i bilen igjen. Kjøre hjem i stedet for å gjøre unna det som hadde jaget henne opp av senga og utenfor bygrensen mens det egentlig ennå var natt.

Nå da Ásta hadde gått ut av bilen, kjente hun en lukt som avslørte hva lyset kom av. Hun myste for å se bedre, og mente å kunne skjelne røyk som slynget seg opp mot nattehimmelen. Noe hadde blitt satt fyr på. Hun gikk forsiktig over veien, i retning skråningen ned mot fjæra. Et tynt snølag på asfalten hadde forandret seg til et hardt og glatt skall, og det siste hun ville var å falle, brekke foten og bli liggende kald og alene på veien helt til noen kom forbi. Den ventetiden kunne bli ganske lang. Med det samme hun var kommet over veien, slappet hun av. Behagelig knirking i snøen under skoene hennes brøt stillheten, og frostrøyken som kom ut av munnen hennes, konkurrerte med røyken i luften.

Ásta kom til å tenke på navnet på tangen, «røvertangen», og dets opprinnelse, og nølte før hun tok det siste skrittet. En frysning satt seg i ryggraden, og hun la armene rundt seg. Hun ble grepet av et tåpelig ubehag da hun begynte å tenke på sjørøvere og Tyrkerranet, og hun forsøkte å riste det av seg. Visstnok var det der de skulle ha kommet i land, men hun fryktet ikke at det sto menn med sabler i fjæra som skulle ta henne som slave. Ubehaget skyldtes at nåtiden og fortiden hadde det til felles at området var ubefolket. Derfor hadde sjørøverne kommet seg usett i land, og derfor var hun i ei knipe dersom brannstifteren fant på å angripe henne. Ásta sto stille og pustet dypt. Den kalde, røykblandede vinterluften fylte lungene, og frysningene ble sterkere. Hun måtte slutte å oppføre seg som en tosk. Det var sikkert bare noen som hadde tent på noe skrot. Folk fant på litt av hvert for å spare penger, og eieren sparte seg for renovasjonskostnader ved å brenne avfall i ly av natten. Én ting talte imidlertid imot denne teorien – det var ingen bil der. Det var tvilsomt at noen hadde drasset med seg søppel og skrot hit til fots. Ásta gikk bort til kanten av bakken og pustet lettet ut da hun så at det ikke sto noen ved bålet i fjæra.

Fra der hun sto, var det umulig å skjelne hva som ble brent. Flammene strakk seg for så vidt ikke høyt, men det var uansett et temmelig stort bål. Hun tok blikket fra fjæra og så utover området, men i det svake måneskinnet så hun ingen som kunne ha tent på dette underlige bålet. Det var sånn sett ikke vanskelig å gjemme seg bak en stein – men hvorfor? Hun var ikke en dresskledd James Bond, midt i en spionfilm. Hun var Ásta Jóns, ikledd en nokså harry kosedress under en sjuskete ytterjakke, og befant seg på Vestmannaeyjar. Igjen tok fornuften overhånd, og hun bestemte seg for å gå nærmere. Hun ville se hva som ble brent. Etter dette skulle hun kjøre opp på Stórhöfði, få det overstått og skynde seg hjem igjen. Alt uten å tenke, så tvilen ikke tok motet fra henne.

Bakken ned til fjæra var bar for snø, men dekket av glatt tang. Enkelte steder glitret isen i månelyset, så Ásta bevegde seg forsiktig nedover. Til slutt kom hun seg helskinnet ned på flatmark og gikk derfra med kurs mot bålet. Det lå i en kløft ved foten av noen bratte sandbanker, så langt fra vannkanten som overhodet mulig. Det måtte springflo til for at bølgene skulle klare å slukke det, så plasseringen var utvilsomt ikke tilfeldig.

Selv om Ásta nærmet seg bålet med hurtige skritt, kunne hun ennå ikke se hva det var som brant. Lyset fra bålet blendet henne, og det var umulig å se flammenes utspring. Men Ástas øyne vennet seg smått om senn til lysskjæret, og den svarte haugen som brant, tok form. Hun skrek ikke ut eller snublet bakover, men holdt seg i stedet for munnen med begge hender og fortsatte å stirre. Gjennom knitringen fra ilden hørte hun nå bølgeskvulpene nedenfor, som hun slett ikke hadde tatt notis av før nå. Varmen sved i ansiktet hennes, selv om det hadde vært iskaldt like før. Lukten hadde endret seg. Nå kjente hun en eim av bensin. Det var som om synet hadde satt sansene i høygir.

Det som brant der, var et menneske. Oppå en plankehaug lå det som ikke kunne være noe annet enn et lik. Det var kullsvart og umulig å skjelne om det var en mann eller kvinne. Men det var verken en dukke eller byste, det var åpenbart. Det som brant der var kjøtt, ikke plast. Armer, bein, buk og et hode som vendte mot henne, kjeven slapp og øynene to svarte hull.

Ásta oppdaget at hun ubevisst hadde begynt å skrike inn i hendene sine. En måtte ikke være førstehjelpsekspert for å se at vedkommende ikke sto til å redde. Det var for lengst for sent. Hun rygget sakte unna ilden, uten å rive blikket vekk fra det brennende hodet og flammene som sto opp av det. Det var som om tiden sto stille og hvert skritt tok en evighet. Til slutt tvang hun seg til å se bort. Da hun endelig så i den retningen som hun var kommet fra, innså hun at hun hadde merket noe i sidesynet da hun snudde seg. Noe glinsende som ikke hørte hjemme i de mørke omgivelsene, og som var halvveis gjemt bak en stor stein. Hun ble nødt til å dreie hodet, selv om hun slett ikke hadde lyst til det.

Hun måtte vite hva det var. Var det plast som hadde blåst dit, eller var det noen som fulgte med på henne? Og i så fall, kom personen til å følge etter henne? Hun måtte rett og slett vite det. Det ville være for sent å finne ut av det når hun fikk et slag i nakken.

Ásta kikket bort, beina var klare til å spurte av gårde med det samme hun så et menneske. Hvis det var noen andre der i fjæra, var det uten tvil den samme som hadde tent på bålet. Noe annet var utelukket. Hun hadde tatt hendene vekk fra ansiktet så skriket fikk fritt utløp, da hun så at det satt noen ved en stor kampestein og stirret rett fremfor seg på bålet. Hun så ikke ansiktet til personen under den store hetta som var trukket over hodet, og varmen fra ilden fikk luften til å dirre så hun ikke kunne skjelne om det var en kvinne eller mann. Hun bestemte seg for å gå ut fra det siste fordi menn løp raskere, og la på sprang uten videre overveielser. Hun måtte komme seg til bilen og vekk fra området. Hente hjelp.

Etter å ha sklidd og snublet i den glatte tangen og med nød og neppe kommet seg opp til veien kikket endelig Ásta seg over skulderen. Ingen fulgte etter henne. Hun søkte med blikket mot stedet der hvor personen hadde sittet, og mente at hun så i riktig retning. Men sikten var dårlig i det svake lyset, og den ble ikke bedre av skinnet fra det sterke bålet. Dette forklarte også hvorfor hun ikke hadde lagt merke til noe på vei ned til fjæra. Det jakkekledde mennesket kunne godt ha sittet der allerede da hun kom dit.

Ásta myste med blikket. Endelig så hun et glimt av den røde jakken og pustet en anelse lettere. Det virket som om vedkommende fortsatt satt der, med blikket festet på grufullheten. Så slo det henne at det kanskje bare var jakken, at eieren hadde lagt den igjen for å løpe fortere. Det skulle ikke flere teorier til for at hun ilte av sted igjen. Hun så rett på bilen mens hun løp, og fulgte derfor ikke med på den glatte veien. Hun skled, falt forover og endte på alle fire på hålken som lå over asfalten. Det verket i knærne og de oppskrubbede håndflatene, men smerten vek for undring da hun til venstre for seg hørte en motorlyd som lot til å komme nærmere. Hun snudde seg straks mot lyden, klar til å kaste seg til siden dersom et kjøretøy var på vei mot henne. Det var helt klart ikke en bil, men muligens en skuter.

Lydkilden viste seg å være nærmere henne enn hun hadde antatt, og i tillegg mindre. Betraktelig mindre. Ásta trodde nesten at hun drømte.

Fortsatt på alle fire fulgte hun forbløffet med på en robotstøvsuger som gled forbi og forsvant bortover veien mot byen. Hun fulgte den med blikket en liten stund, helt til hun kom på at hun hadde det travelt med å komme seg vekk. Hun reiste seg og tok ingen hensyn til de ømme knærne på vei til bilen. Da hun nådde frem til den, tok hun nøkkelen ut av jakkelommen. Hendene skalv så hun nesten mistet den, og det gikk opp for henne at hun snufset ukontrollert. Situasjonen ble ikke mindre stressende av at Móri bjeffet ivrig og dasket mot vinduet i baksetet. Men hun kom seg inn og låste bilen med én gang. Så vred hun om tenningen, uten å ta seg tid til å tørke ansiktet for tårer og svette. Móri ble stille, klemte seg mellom forsetene og var på vei til å sette seg i fanget hennes. Hun skjøv ham over til passasjersetet, for det var utelukket å kjøre med tretti kilos uhemmet glede i fanget.

Bilen vendte feil vei, og Ásta var tvunget til å snu på den smale veien. I panikken viste dette seg å være plent umulig. Uansett om hun ville forover eller bakover, tråkket hun for hardt på gassen. Derfor måtte hun hele tiden bråbremse, noe som førte til at hun ble slengt frem og tilbake. Hun ga fort opp, for dette ville uansett ende i grøfta. Selv om tanken var forferdelig, ble hun nødt til å kjøre videre, inn på en liten parkeringsplass ved fjæra og snu der. Bilen vendte ennå noenlunde den veien, og det ville være fort gjort. Ásta pustet rolig inn og ut et par ganger, så strammet hun grepet om rattet og kjørte av sted. Dersom noen kom opp fra fjæra og oppførte seg truende, kunne hun bare kjøre over vedkommende.

Ásta lente seg over rattet med nesa mot ruten. Hun ville ikke kjøre fort på grunn av hålka, for hun visste at hun ville reagere feil med tanke på tilstanden hun var i. Hun kom på at telefonen var koblet til bilen, så hun kunne ringe politiet mens hun kjørte. De hadde døgnvakt, til tross for det lave innbyggertallet, og det ville ta dem maks ti minutter å rykke ut dit. Hun ropte en ordre til telefonen om å ringe 112.

Det var vanskelig å gjøre to ting på en gang under stort press, og Ásta rotet det til, la seg helt opp mot rattet og kom borti hornet. Hun skvatt såpass av den skingrende lyden at hun ga gass, kjørte ut av sporet og dreide på rattet som om hun var i et rallyløp. Så suste hun videre uten å tenke på den islagte asfalten.

Noe hun burde ha gjort.

